Сабийхэм я IутIыж
— Ди къэкIуэнур зэпха цIыкIухэм я зэманыр сэбэп пылъу щагъэкIуэну мыпхуэдэ унэ дахэ, хуит къазэрыхузэIутхыр си гуа- пэщ. Сыхуейт мыпхуэдэ IуэхугъуэфIхэмкIэ дяпэкIи куэдрэ дызэхыхьэну. ФIыщIэ яхузощI мы унэм елэжьахэм, икIи сыщогугъ мы сабий гъэсапIэм дохутыр, щIэныгъэ лэжьакIуэ цIэрыIуэ, сурэтыщI Iэзэ хъун, спортым ехъулIэныгъэфIхэр щызыIэрызыгъэхьэн щIэблэ къыщытэджыну. Дызэрыщыгъуазэщи, нэхъыщIэхэм щапхъэ зытрахын цIыху цIэрыIуэ куэд ди республикэм иIэщ, — жиIащ КъБР-м и Iэтащхьэм.
«Лэгъупыкъу» сабий гъэсапIэр 2014 гъэм дыгъэгъазэм и 2-м яухуэн щIадзащ икIи зы илъэсым и кIуэцIым ар зэфIагъэуващ. Нэхъапэм сабий 70 хуэдизыр гупищым тегуэшауэ зы унэм щIэсу щытамэ, иджы «Лэгъупыкъум» ныбжьыщIи 140-рэ зэуэ екIуэлIэфынущ (къатитIу зэтет унэм гупи 7 щIэхуэнущ).
Сабий гъэсапIэм и унафэщI Шэрджэс ХьэIишэт жиIащ метр зэбгъузэнатIэ мини 2-м нэблагъэ хъу унэр «Диск строй» ООО-м зэриухуар, IэщIагъэлIхэм я лэжьыгъэм псори арэзы зэрищIар. «ФIыщIэ яхудощI Къэбэрдей-Балъкъэрым и унафэщIхэм зэман кIэщIым къриубыдэу мыпхуэдэ сабий гъэсапIэр зэрытхуаухуам щхьэкIэ», — жиIащ бзылъху- гъэм.
«Лэгъупыкъу» гъэсапIэм и пщIантIэмрэ и пэшхэмрэ еплъащ республикэ унафэщIхэр. Абы музыкэ, спорт пэшышхуэхэр хэтщ, сабийхэм ядэлэжьэну психологым, логопедым я пэшхэр щхьэхуэщ, шхапIэр, щыджэгуну-зыщагъэпсэхунухэри зыхуей хуэгъэзащ. Къыхэгъэщыпхъэщ, мы пщIантIэм япэм сабийхэр здэкIуэу щыта садри зэрыдэтыр, ари зыхуей зэрыхуагъэзэжар. Ар иджы нэхъ цIыкIу дыдэхэм еинущ.
КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ жиIащ сабий гъэсапIэр республикэ бюджетым къыхэкI ахъшэкIэ зэращIар. «Къапщтэмэ, Бахъсэн районым и къуажитIым — Зеикъуэрэ Ислъэмейрэ — сабий садым теухуауэ иджыри гугъуехь-
хэр щыIэщ. Абы и щхьэусыгъуэри гурыIуэгъуэщ: мы щIыналъэм къыщалъхум я бжыгъэмкIэ япэ увыпIэр республикэ псом щиIыгъщ. Аращи, а къуажитIми лэжьыгъэ щедгъэкIуэкIыну ди мурадщ», — жиIащ Емуз Нинэ.
Апхуэдэуи абы дыщигъэгъуэзащ зэман гъунэгъум Майскэ къалэмрэ Прохладнэ районымрэ ныбжьыщIи 100 — 140-рэ зыщIэхуэну гъэсапIэхэр къызэрыщызэIуахынум.
Кыщпэк къуажэм и щIыпIэ администрацэм и унафэщI Бэч Алик Iуэхум хэлIы-фIыхьа псоми фIыщIэ яхуищIащ.
БАГЪЭТЫР Луизэ.
